སྐྱིད་ཤོད་སྡེ་བའི་སྐོར།
སྐྱིད་​ཤོད་​སྡེ་​པ་​ཆོས་​རྗེའི་​ཡབ་​མེས།
ནང་​སོ་​དོན་​གྲུབ་​རྒྱལ་​པོའི་​ལོ་​རྒྱུས་​ཞིབ་​གསལ་​མ་​ངེས་​ལ། གོང་​དུ་​རྒྱལ་​དབང་​ལྔ་​པའི་​དེབ་​ཐེར་​དྲངས་​པ་​ལྟར། སྟོད་​ལུང་​དང་​འཕན་​ཡུལ་​གྱི་​རྫོང་​མངའ་​ཞབས་​ཕལ་​ཆེར་​དབང་​འོག་​ཏུ་​ཡོད་​པར་​ངེས་​ལ། དེབ་​ཐེར་​དེར་​སྐྱོར་​མོ་​ལུང་​གི་​རྫོང་​དམའ་​འབེབས་​སུ་​བཏང་​གསུངས་​པ་​དེ་​ནི། རྒྱལ་​དབང་​གསུམ་​པའི་​རྣམ་​ཐར་(ཤོག་​གྲངས་​༣༦)ལས། དེ་​ནས་​ཀུན་​དགའ་​ཞེས་​པ་​ཤིང་​སྟག་(1554)གི་​ལོ་​གསར་​གཏོར་​ཆེན་​སོགས་​རྒྱས་​པར་​མཛད། དེ་​ཡང་​ལོ་​སྔ་​མའི་(1553)ནང་​དུ་​ནང་​སོ་​དགའ་​ལྡན་​པས། སྐྱོར་​མོ་​ལུང་​དུ་​དཔུང་​འཁྱེར་​འཁྲིད་​སོགས་​ལ་​བརྟེན། སྡེ་​གཟར་​གྱི་​འཕྲོ་​མ་​རྫོགས་​པའི་​སྟབས་​ཀྱིས། ལོ་​འདིའི་​སྨོན་​ལམ་​ཀྱང་​རེ་​ཞིག་​འགྱངས་​པ་​དང་​། ཞེས་​གསུངས་​ཤིང་​། འདིར་​ནང་​སོ་​དགའ་​ལྡན་​པ་​ཞེས་​བྱ་​བ་​ཡང་​ནང་​སོ་​དོན་​གྲུབ་​རྒྱལ་​པོ་​ཡིན་​པར་​ངེས་​མོད་​ཀྱང་​། སྐྱོར་​མོ་​ལུང་​རྫོང་​དམག་​གིས་​དམའ་​འབེབས་​སུ་​གཏོང་​དགོས་​པའི་​རྒྱུ་​མཚན་​སོགས་​ཅི་​ཡིན་​མ་​ངེས། དུས་​སྐབས་​དེ་​ཙམ་​ནས་​དབུས་​པ་​ནང་​ཁུལ་​དུ་​ཡང་​སྡེ་​གཟར་​ཡང་​ཡང་​བྱུང་​བར་​ངེས་​ཏེ། ཞིག་​པོ་​གླིང་​པའི་​རྣམ་​ཐར་(ཤོག་​གྲངས་​༢༥p.58)ལས་​ཀྱང་​དེ་​ལོ་(ཆུ་​གླང་1553)དབུས་​སུ་​སྡེ་​གཟར་​ལངས་​ནས། ཧོར་​ཟླ་​བཅུ་​གཉིས་​པའི་​ནང་​དུ་​རྗེ་​ཉིད་​དམག་​དཔུང་​དང་​བཅས་​པ། ལྗང་​འཁྲང་​གདོང་​དུ་​ཕེབས་​དགོས་​པ་​བྱུང་​། ཞེས་​དང་​། ཤིང་​ཕོ་​སྟག་​གི་​ལོ་​ལ་(1554)ཡར་​ཀླུངས་​སུ་​ཕེབས་​དགོས་​བྱུང་​བ་​ནས། ཡུལ་​གྲོང་​ཐམས་​ཅད་​དམག་​གི་​ཉམས་​པ་​གཟིགས་ [page 14] ནས་​ཐུགས་​ངེས་​པར་​འབྱུང་​སྟེ། ཞེས་​སོགས་​གསུངས་​པ་​བཞིན་​རྣམ་​ཐར་​ལོ་​རྒྱུས་​སོགས་​གཞན་​དང་​གཞན་​ནའང་​ལོ་​སྔ་​ཕྱི་​འདི་​དག་​ཏུ་​སྡེ་​གཟར་​ཡང་​ཡང་​ལངས་​ཚུལ་​སྣང་​མོད་​ཀྱང་​དུས་​གཟར་​ལངས་​པའི་​གནད་​དོན་​གང་​ཡིན་​གྱི་​ཞིབ་​ཆ་​གསལ་​པོ་​ཞིག་​གཏན་​ནས་​མི་​སྣང་​། ཡང་​རྒྱལ་​དབང་​གསུམ་​པའི་​རྣམ་​ཐར་(ཤོག་​གྲངས་​༧༤)ལས། བོད་​ཤིང་​སྒོ་​ཅན་​གྱི་​རྒྱལ་​པོ་(སྣེ་​གདོང་​གོང་​མ་​ངག་​དབང་​བཀྲ་​ཤིས་​གྲགས་​པ་(1488-1564)དེ་​ཉིད་​ཞིང་​ཁམས་​གཞན་​དུ་​གཤེགས་​པའི་​རྐྱེན་​གྱིས་​སྡེ་​གཟར་​སྔར་​ལས་​ཀྱང་​ཆེར་​ལངས་​པ་​ལ། སྡེ་​སྲིད་​ཞལ་​ངོ་​རྣམས་​དང་​སྡེ་​དཔོན་​སོ་​སོའི་​གདན་​འདྲེན་​བྱུང་​བར་​བརྟེན། ཡར་​ཀླུངས་​སུ་​ཆིབས་​ཁ་​བསྒྱུར་​ཏེ། བཀས་​དཔུང་​རྣམས་​སོ་​སོར་​བཀྱེ་​བར་​མཛད་​ཚུལ་​གསུངས་​ལ། འདི་​ལ་​དཔག་​ན། རབ་​བྱུང་​དགུ་​པའི་​མེ་​གླང་(1517)ནས་​སྣེ་​གདོང་​གོང་​མ་​ངག་​དབང་​བཀྲ་​ཤིས་​གྲགས་​པ་​ལ་​དབུས་​ཕྱོགས་​ཁྱོན་​ཆེ་​བ་​དབང་​རྒྱུ་​བྱུང་​ནའང་​མངའ་​ཞབས་​ཀྱི་​དཔོན་​ཁག་​རྣམས་​ཕན་​ཚུན་​འགྲན་​སེམས་​ཀྱིས་​ཕན་​ཚུན་​འཐབ་​རྩོད་​རྒྱུན་​མ་​ཆད་​པར་​བྱུང་​བར་​ངེས་​ལ། ཀུན་​མཁྱེན་​འཇམ་​དབྱངས་​བཞད་​པའི་​འཇིགས་​བྱེད་​ཆོས་​འབྱུང་(ཤོག་​གྲངས་​༣༧༦ p.753)ལས། ལོ་​དེའི་​མཇུག་(ཆོས་​འབྱུང་​འདིར་​མེ་​ཁྱི་1526ལ་​གསུངས་​པ་​ཡིག་​ནོར་​འདྲ། སེ་​རའི་​ཁྲིར་​ཕེབས་​པའི་​ལོ་​སྟེ་​མེ་​བྱའི་​ལོ་1537ཡིན་​ནམ་​དཔྱད།) འབྲི་​གུང་​པས་​དགེ་​ལུགས་​པའི་​དབུ་​རུ་​སྟོད་​ཀྱི་​དགོན་​ཆེ་​ཆུང་​བཅོ་​བརྒྱད་​ཙམ་​གྱི་​ཞྭ་​དང་​ཆོས་​ལུགས་​བསྒྱུར་​ཅིང་​གནོད་​པ་​ཆེར་​བྱེད་​རྩིས་​བྱས་​པས། ཞྭ་​སེར་​དམར་​གྱི་​ཟིང་​ཆ་​ཆེར་​ལངས། ཞེས་​གསུངས་​པ། པཎ་​ཆེན་​བསོད་​ནམས་​གྲགས་​པའི་​དེབ་​ཐེར་(ཤོག་​གྲངས་​༧༥p.30)ལས། དཔོན་​ས་​འགྲོ་​བའི་​མགོན་​པོས་​གཞིས་​ཀ་​གོང་​དཀར་​བཟུང་​ནས་​དགའ་​ལྡན་​པའི་​བུ་​སྲིང་​མོ་​ཞིག་​ཁབ་​ཏུ་​བཞེས་​པ་​ལ་​གདུང་​རྒྱུད་​མཆེད་​གཉིས་​འཁྲུངས། དཔོན་​ས་​འགྲོ་​མགོན་​སྐུ་​མཆེད་​གཉིས་​ལས་​གཞན་​ཡུམ་​མི་​གཅིག་​པའི་​གདུང་​རྒྱུད་​སྐུ་​མཆེད་​གསུམ་​ཀྱང་​འཁྲུངས། དེ་​ནས་​སྡེ་​བཟར་(གཟར་)ཁོལ་​བུ་​ཤིང་​སྤྲེལ་(1524)ལ་​ཕག་​མོ་​བ་​དང་​སྟག་​ལུང་​བ་​འཐབས་​ཤིང་​། ཕྱི་​ལོ་​ཤིང་​བྱ་(1525)ལ་​སྟག་​ལུང་​པ་​དང་​ཐོག་​ཁ་​བ་​འགྲིལ་​བ་​དང་​། ཕག་​མོ་​བ་​འཐབས། ཕྱི་​ལོ་​མེ་​ཁྱི་(1526)ལ་​ཕག་​མོ་​བ་​དང་​ཞྭ་​སེར་​བ་​སྒྲིལ་​བ་​དང་​འབྲི་​སྟག་​འཐབས་​པ་​མ་​གཏོགས་​དབུས་​གཙང་​ཞེ་​འཇགས་​སུ་​གནས། དེ་​རྗེས་​ལྕགས་​སྟག་(1530)ལ་​ཐོག་​མཁར་​གཉིས་​དང་​དཔོན་​ས་​སྡེ་​སྲིད་​འགལ་​མེད་​ཀྱི་​ཞུ་​འཇགས་​སྒྲིགས་​པས་(པའི་?)ལོ་​དེ་​ལ་​ཞྭ་​སེར་​དམར་​གྱི་​འཁྲུག་​པ་​ལངས། དེའི་​ཤུགས་​རྒྱབ་​པ་​འདྲས་​ཐོག་​མཁར་​གཉིས་​དང་​པོ་​སྲིད་​འགྱངས་​སུ་​སོང་​སྟེ་​འབྲི་​འོལ་​དགོས་​སུ་​སྡེ་​གཟར་​ཡོད་​པ་​གཅིག་​དང་​འོལ་​ཁ་​བའི་​རྒྱབ་​ཏུ་​སྡེ་​སྲིད་​ཀྱི་​དཔུང་​ཕྲན་​ཚོགས་(ཚེགས)བཞེངས་​པ་ [page 15] སོགས་​མཛད། ས་​ཕོ་​ཁྱི་​འདིའི་(1538)དབུས་​གཙང་​ཆིངས་​གྲོལ་​མཚམས་​ལ་​སྡེ་​སྲིད་​ཀྱི(ས)་​ཆིངས་​འཐུད་​ཅི་​ཡོང་​གི་​དགོངས་​པ་​མཛད་​ནའང་​། རིན་​སྤུངས་​པ་​སྲིད་​གཏོགས་​མ་​གསན་​པས། སྡེ་​གཟར་​ཆེ་​བ་​ལངས། ས་​ཐོབ་​ཤོར་​ཁམ་​ཆེ་​བ་​ནི་​གཉིས་​ཐད་​ནས་​མ་​བྱུང་​། ཞེས་​སོགས་​གསུངས་​པ་​ལྟར། དུས་​འཁྲུག་​དེ་​དག་​གི་​སྐབས་​ལ་​དབུས་​ཕྱོགས་​སྐྱིད་​ཤོད་​ཀྱི་​ཡུལ་​ཕལ་​ཆེ་​བ་​ནང་​སོ་​དོན་​གྲུབ་​རྒྱལ་​པོའི་​ཡབ་​དགའ་​ལྡན་​པ་​དམག་​དཔོན་​རྒྱལ་​པོའི་​དབང་​འོག་​ཏུ་​ཡོད་​པར་​ངེས་​ལ། ནང་​སོ་​དོན་​གྲུབ་​རྒྱལ་​པོ་​འདི་​ནི། དགེ་​ལྡན་​པ་​སྤྱི་​དང་​ཁྱད་​པར་​དུ་​རྒྱལ་​དབང་​གཉིས་​པའི་​སྦྱིན་​བདག་​གཙོ་​བོ་​ཞིག་​ཡིན་​པར་​མ་​ཟད། རྒྱལ་​དབང་​གསུམ་​པ་​ཡང་​རྩ་​བའི་​བླ་​མར་​བཀུར་​བར་​རྒྱལ་​དབང་​གི་​རྣམ་​ཐར་​སོགས་​ལས་​གོ་​ནུས་​པར་​སྣང་​།